Rijeka, 3. listopada 2019.g.

**NAJAVA DOGAĐANJA**

**'MREŽA KINA NA EGZOTIČNIM LOKACIJAMA'**

**UZBUDLJIVA FILMSKA JESEN U SUSJEDSTVIMA EUROPSKE PRIJESTOLNICE KULTURE**

**Programski pravac *27 susjedstava* Rijeke 2020 – Europske prijestolnice kulture** i **KineDok** (zajednički projekt sedam europskih filmskih organizacija za alternativnu distribuciju dokumentaraca) **nastavljaju s uzbudljivim filmskim programom, koji uključuje čak jedanaest susjedstava diljem Primorsko-goranske županije: Delnice, Gomirje, Mrkopalj, Drenovu, Lovran, Novi Vinodolski, Vrbnik, Matulje, Kostrenu, Rab i Unije.**

**U petak, 4. listopada 2019.g. projekcije filmova održat će se u tri susjedstva Europske prijestolnice kulture - Drenova, Lovran i Mrkopalj, prema sljedećem rasporedu:**

* **u 19 sati u Domu kulture Mrkopalj** (Novi Varoš 1, Mrkopalj) **u susjedstvu Mrkopalj** održat će se projekcija filma ***Zarobljena žena***, redateljice **Bernadett Tuzza-Ritter**.

Priča je to o Marish, 52-godišnjoj Mađarici koja već 10 godina radi kao sluškinja jedne obitelji 20 sati dnevno bez plaće. Njezini su joj otimači uzeli dokumente i ne smije napuštati kuću bez dopuštenja. Poput životinje, daju joj samo ostatke hrane i nema krevet. Marish dane provodi sa strahom u srcu, no i dalje sanja o svom starom životu. Prisutnost kamere pomaže joj da shvati da nije potpuno sama. Počinje pokazivati znakove povjerenja i nakon dvije godine snimanja skuplja hrabrost i otkriva svoj plan: „Pobjeći ću.“ Film prikazuje Marishino herojsko putovanje u slobodu.

* **u 20 sati u Zavičajnom muzeju Drenove** (ul. Drenovski put 138A, Rijeka) **u susjedstvu Drenova**, održat će se projekcija filma ***Putinovi svjedoci***, redatelja **Vitalija Manskija**.

Radnja ovoga filma počinje 31. prosinca 1999., kada je Rusija dobila svog novog predsjednika. Film je nastao prema jedinstvenim i strogo dokumentarnim svjedočanstvima pravih uzroka i posljedica operacije „Nasljednik“, nakon koje je Rusija ostala s predsjednikom koji i dalje vlada. U filmu se pojavljuju Mihail Gorbačov, Boris Jeljcin, Vladimir Putin i ruski narod, uvijek nijemi svjedok vlastite sudbine.

* **u 20 sati u** **Kući lovranskega guca** (Trg slobode 1, Lovran) **u susjedstvu Lovran**, održat će se projekcija filma ***U slučaju rata*, redatelja Jana Geberta.**

U filmu pratimo priču Petera, koji živi naizgled sretno. Vozi novi bijeli terenac, ima lijepu djevojku i nedavno je upisao fakultet. Međutim, njegov stvarni život je negdje drugdje – on vodi paravojnu skupinu po imenu „Slovenski branci“ koja je do sada regrutirala već stotine slovačkih tinejdžera uz prešutno dopuštenje vlasti. Njihov cilj je jednostavan – stvaranje uzorne totalitarne zajednice na temelju vojničkog drila, poslušnosti i straha. Peter sanja o tome da jednoga dana u to uvjeri i čitavo društvo – kao važni političar.

**Programski pravac *27 susjedstava* Rijeke 2020 – Europske prijestolnice kulture nastoji povećati broj programa na lokacijama izvan uobičajenih turističkih ruta, fokusirajući se na život zajednice i kulturu svakodnevnog življenja. Programi se tako održavaju na netipičnim lokacijama prikladnim za filmske projekcije: u ulozi kina su kafići, klubovi, domovi kulture, galerije, igrališta, plaže, a sve s ciljem buđenja interesa šire publike za dokumentarni film i razmišljanja o važnim društvenim temama.**

*Programski pravac 27 susjedstava okuplja susjedstva diljem Primorsko-goranske županije i svako od njih povezuje s jednim susjedstvom iz jedne od 27 zemalja članica Europske unije, u suradnjama i razmjenama iskustava, običaja i svakodnevice. Time razvija dobre međuljudske odnose i stvara atmosferu uživanja u različitosti. Povezivanja i neformalne mreže suradnji zalog su budućih aktivnosti u području kulture koje će se nastaviti i nakon 2020. 27 susjedstava spaja ljude otoka, obale, zaleđa, gorja te samoga grada Rijeke. To su: Lovran, Opatija, Matulji, Kastav, Pehlin, Drenova, Škurinje, Turnić i Mlaka, Kampus na Trsatu, Jelenje, Čavle, Praputnjak, Kostrena, Crikvenica, Novi Vinodolski, otok Rab, otok Unije, grad Cres, grad Krk, Malinska, Vrbnik, Gomirje, Mrkopalj, Fužine, Delnice, Brod na Kupi i Gornji Kuti.*

Unaprijed zahvaljujem na objavi i srdačno pozdravljam.

**Lena Stojiljković –** Odnosi s medijima, Rijeka 2020

lena.stojiljkovic@rijeka2020.eu

M: +385 91 612 63 42